ബിഗ് ബോസ് വേദിയിൽ തുറന്നുപറയാൻ പറ്റാത്ത ഒട്ടേറെ ദുരനുഭവങ്ങൾ തനിക്ക് ജീവിതത്തിൽ ഉണ്ടായിട്ടുണ്ടെന്ന് അരിസ്റ്റോ സുരേഷ് . 22 - ാം ദിന എപ്പിസോഡിൽ നിയന്ത്രണം വിട്ട് കരഞ്ഞ പേളി മാണിയോട് ഉപദേശ രൂപേണ തൻറെ അനുഭവം പറയുകയായിരുന്നു സുരേഷ് . ആരെങ്കിലും എന്തെങ്കിലും പറയുന്നത് കേട്ട് കരയാൻ നിൽക്കരുതെന്നും അത് കരുത്തുറ്റ വ്യക്തികൾക്ക് ചേർന്നതല്ലെന്നും പേളിയോട് അരിസ്റ്റോ സുരേഷ് പറഞ്ഞു . " എപ്പോഴും മറ്റുള്ളവരെ ചിരിപ്പിക്കാൻ ശ്രമിക്കണം . എപ്പോഴും ഊർജ്ജസ്വലതയോടെ ഇരിക്കണം . എൻറെ മുന്നിലിരുന്ന് കരയരുത് . കരയുന്നവരെ എനിക്ക് ഇഷ്ടമല്ല . ആയിരം നല്ല കാര്യങ്ങൾ ചെയ്താലും അത് ആരും ശ്രദ്ധിച്ചെന്ന് വരില്ല . എന്നാൽ ചെയ്യാത്ത ഒരു കുറ്റത്തിനാവും നമ്മൾ ശിക്ഷിക്കപ്പെടുക . " അരിസ്റ്റോ സുരേഷ് പറഞ്ഞു . പേളി മാണിയുടെ കരച്ചിലും രഞ്ജിനി ഹരിദാസിൻറെ നിയന്ത്രണം വിട്ടുള്ള രോഷപ്രകടനവുമെല്ലാം ചേർന്നതായിരുന്നു ബിഗ് ബോസിൻറെ ചൊവ്വാഴ്ച എപ്പിസോഡ് . ഈ വാരത്തിലെ ബിഗ് ബോസ് ലക്ഷ്വറി ടാസ്കുകളിൽ ഒന്നായിരുന്നു പ്രേതകഥ അവതരിപ്പിക്കൽ . മറ്റ് മത്സരാർഥികൾക്ക് മുന്നിൽ കഥ പറയാനുള്ള നിയോഗം പേളി മാണിക്കായിരുന്നു . എന്നാൽ പേളിയുടെ പ്രേതകഥ പറച്ചിൽ അന്ത്യത്തിൽ ഒരു തമാശയായി മാറുകയും ചെയ്തു . കഥ പറച്ചിൽ അവസാനിക്കുമ്പോഴേക്ക് കേൾവിക്കാരുടെ കൂട്ടത്തിൽ നിന്ന് സാബു പേളിയുടെ നേർക്ക് ചെരിപ്പ് വലിച്ചെറിഞ്ഞിരുന്നു . തുടർന്ന് ഇക്കാര്യം ശരിയായില്ലെന്ന് പറഞ്ഞ് പേളി പ്രതികരിച്ചു . ഇപ്പോഴത്തെ ക്യാപ്റ്റൻ രഞ്ജിനി ഹരിദാസിൻറെയും മറ്റുള്ളവരുടെയും അഭിപ്രായപ്രകാരം സാബു ക്ഷമ ചോദിക്കുകയും ചെയ്തു . എന്നാൽ സാബു ഇത്തരമൊരു പ്രവൃത്തി ചെയ്തപ്പോൾ ക്യാപ്റ്റൻ അതിനെ വിലക്കിയില്ലെന്നും മറിച്ച് മറ്റുള്ളവർക്കൊപ്പം ചിരിക്കുകയായിരുന്നുവെന്നും തുടർന്ന് പറഞ്ഞു പേളി . നിങ്ങൾ ഒരു പ്രയോജനമില്ലാത്ത ക്യാപ്റ്റനാണെന്നും രഞ്ജിനിയോട് പേളി പറഞ്ഞു . ഇതിനെ പൊട്ടിത്തെറിച്ചാണ് രഞ്ജിനി നേരിട്ടത് . ബിഗ് ബോസിലെ മറ്റ് സഹവാസികൾ ഏറെ ശ്രമിച്ചിട്ടും രഞ്ജിനിയെ അനുനയിപ്പിക്കാനായില്ല . പേളിയുടെ പെരുമാറ്റത്തിൽ പ്രശ്നമുണ്ടെന്നും ഏതെങ്കിലും മത്സരാർഥികളോട് പ്രശ്നമുണ്ടെങ്കിൽ അതിൻറെ ദേഷ്യം അവരോട് മാത്രം പ്രകടിപ്പിച്ചാൽ മാത്രം മതിയെന്നുമൊക്കെ രഞ്ജിനി പറയുന്നുണ്ടായിരുന്നു .